የጦር መሣሪያዎችን በድብቅ ይዘው ሲያጓጉዙ የተደረሰባቸው ተጠርጣሪዎች መታሰራቸው ተጠቆመ
ከአዲስ አበባ ወደ ተለያዩ ክልሎች የጦር መሣሪያዎችን በድብቅ ሲያጓጉዙ ተደርሶባቸዋል የተባሉ ተጠርጣሪዎች፣ ባለፈው ሳምንት ውስጥ በቁጥጥር ሥር ውለው መታሰራቸውን የሪፖርተር ምንጮች ተናገሩ፡፡ቁጥራቸው በውል ያልታወቀ ነገር ግን ከፍተኛ ቁጥር ያላቸው ክላሽኒኮቭ ጠመንጃዎችና የተለያዩ ጦር መሣሪያዎች የተያዙ ሲሆን፣ ከተጠርጣሪዎቹ መካከል የመከላከያ አባል የነበረም መገኘቱ ተገልጿል፡፡ተጠርጣሪዎቹ የጦር መሣሪያዎቹን በመፍታትና በተለያዩ የመጠቅለያ ዘዴዎች በመጠቀም ወደ ክልሎች ሲያጓጉዙ በቁጥጥር ሥር የዋሉት፣ ለፀጥታ ኃይሎች በደረሰው ጥቆማ መሆኑንም ምንጮች ተናግረዋል፡፡የአዲስ አበባ ፖሊስ ኮሚሽን ተጠርጣሪዎቹን በቁጥጥር ሥር በማዋል ፍርድ ቤት ካቀረበ በኋላ፣ ተጨማሪ የምርመራ ጊዜ ጠይቆ በመመርመር ላይ መሆኑ ታውቋል፡፡ 